Corné put sy inspirasie uit dok Craven | Netwerk24
Deur Stephen Nell 15 Julie 2019 19:00
“Soos Danie Craven gesê het . . .”
Dis nie woorde wat ’n mens dikwels, indien ooit voordat dit Maandag in Bellville geuiter is, uit die mond van ’n moderne rugbyspeler hoor nie, maar die Westelike Provinsie-loskopstut Corné Fourie is sedert sy kinderjare in Dok se wyshede geskool.
“My oupa het my baie vertel en my oom (Frank Smit) het onder Buurman van Zyl gespeel. Dit was in sy jong dae, toe hy nog knieë gehad het,” het Fourie Maandag aan ’n handvol joernaliste gesê wat aan sy lippe gehang het.
Corné Fourie glo in die rugbywyshede wat wyle dok Danie Craven verkondig het. Foto: Gallo Images
Dan dié wysheid uit sy dae by die Leeus: “Coach Swys (de Bruin) het altyd gesê die vaste vyf skuif die klavier en die agterlyn speel die klavier. As ek voorlangs fisiek kan wees en mense kan ‘skuif’, sal dit die agterlyn se taak vergemaklik. So jy moet maar net fisiek wees en die oorwinning sal vanself kom!”
Fourie het inderdaad al die raad wat hy gekry het in die afgelope naweek se oorwinning van 20-5 in die WP se Curriebeker-wedstryd teen die Blou Bulle op Nuweland toegepas. Die WP het met hom aan die voorpunt talle strafskoppe by die skrums afgedwing om druk op hulself te verlig en dit ook op die Bulle te plaas.
“Ek is baie dankbaar oor hoe dinge die naweek afgeloop het, maar ons het as ’n eenheid geskrum en ek word as ’n individu uitgesonder. Die ganse pak voorspelers verdien krediet,” sê Fourie.
Die tweestryde in die voorry is egter dikwels bepalend en die verwagte een in Saterdag se wedstryd teen die Haaie – tussen Fourie en die Haaie se gesoute Springbok-vaskopstut, Coenie Oosthuizen – gryp die verbeelding aan.
“Coenie was al ’n paar keer om die blok. Hy’s ervare en ’n goeie vaskopstut. Dit gaan voorlangs ’n goeie stryd wees en ek sien daarna uit,” sê Fourie.
Coach Swys (de Bruin) het altyd gesê die vaste vyf skuif die klavier en die agterlyn speel die klavier. As ek voorlangs fisiek kan wees en mense kan ‘skuif’, sal dit die agterlyn se taak vergemaklik.
Geoordeel aan hul nederlaag teen die Griekwas die afgelope naweek, behoort die WP die gunsteling te wees om in Durban te wen. Dis egter moeilik om jou dit in te dink dat die Haaie twee naweke agtereenvolgend só ver benede hul potensiaal sal speel.
“Die Haaie is die verdedigende kampioen en het die kwarteindronde van die Superreeks gehaal. Die potensiaal is steeds daar. Hulle gaan ons voorlangs aanval en het goeie buiteagterspelers. Dis ’n goeie span,” sê Fourie.
Hy glo dis belangrik om met ’n goeie Curriebeker-veldtog momentum vir volgende jaar se Superreeks te skep.
“Jy bou spanne deur die momentum wat van die Curriebeker- na die Superreeks oorgedra word,” sê hy.
“Mense onderskat Curriebeker-rugby. Dis ’n taai kompetisie. In Pretoria, waar ek vandaan kom, sê mense klubrugby is nie hard nie, maar gaan speel ’n bietjie in die Carltonliga en jy sal tot ’n ander insig kom. Dís waar jy rugbylesse leer. Dieselfde geld die Curriebeker-reeks. Dis taai . . . en lieflik.”